Document ID: 32019D0407

Reference:
15.3.2019
HR
Službeni list Europske unije
L 73/1
ODLUKA VIJEĆA (EU) 2019/407
od 4. ožujka 2019.
o sklapanju, u ime Europske unije, Sporazuma za sprečavanje nereguliranog ribolova na otvorenome moru u središnjem Arktičkom oceanu
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 6. drugim podstavkom točkom (a) podtočkom v.,
uzimajući u obzir prijedlog Europske komisije,
uzimajući u obzir suglasnost Europskog parlamenta (1),
budući da:
(1)
Unija ima isključivu nadležnost, u okviru zajedničke ribarstvene politike, za donošenje mjera za očuvanje morskih bioloških resursa i sklapanje sporazuma s trećim zemljama i međunarodnim organizacijama u tom pogledu.
(2)
Na temelju odluka Vijeća 98/392/EZ (2) i 98/414/EZ (3) Unija je ugovorna stranka Konvencije Ujedinjenih naroda o pravu mora od 10. prosinca 1982. („Konvencija”) i Sporazuma o primjeni odredaba Konvencije Ujedinjenih naroda o pravu mora od 10. prosinca 1982. u pogledu očuvanja i upravljanja pograničnim ribljim naseljima i stokovima vrlo migratornih vrsta („Sporazum o ribljim stokovima”). U skladu s Konvencijom i Sporazumom o ribljim stokovima sve države imaju obvezu surađivati na očuvanju živih resursa u morima i upravljanju njima. Ta se obveza ispunjava Sporazumom za sprečavanje nereguliranog ribolova na otvorenome moru u središnjem Arktičkom oceanu („Sporazum”).
(3)
Uredbom (EU) br. 1380/2013 Europskog parlamenta i Vijeća (4) predviđeno je da Unija provodi svoju vanjsku politiku za ribarstvo u skladu sa svojim međunarodnim obvezama i ciljevima politike, kao i ciljevima i načelima određenima u člancima 2. i 3. te uredbe kako bi se osigurali održivo iskorištavanje, upravljanje i očuvanje morskih bioloških resursa i morskog okoliša. Ovaj je Sporazum u skladu s tim ciljevima.
(4)
Vijeće je 31. ožujka 2016. ovlastilo Komisiju da u ime Unije u pregovorima dogovori međunarodni sporazum za sprečavanje nereguliranog ribolova na otvorenome moru u središnjem Arktičkom oceanu. Ti su pregovori uspješno zaključeni 30. studenoga 2017. U skladu s Odlukom Vijeća (EU) 2018/1257 (5) Sporazum za sprečavanje nereguliranog ribolova na otvorenome moru u središnjem Arktičkom oceanu potpisan je 3. listopada 2018., podložno njegovu kasnijem sklapanju.
(5)
Ako Unija postane stranka Sporazuma, promicat će se dosljednost njezina pristupa očuvanju u svim oceanima i osnažiti njezina predanost dugoročnom očuvanju i održivom iskorištavanju morskih bioloških resursa u cijelom svijetu te je to stoga u interesu Unije.
(6)
Sporazum bi trebalo odobriti,
DONIJELO JE OVU ODLUKU:
Članak 1.
Sporazum za sprečavanje nereguliranog ribolova na otvorenome moru u središnjem Arktičkom oceanu („Sporazum”) odobrava se u ime Unije.
Tekst Sporazuma priložen je ovoj Odluci.
Članak 2.
Predsjednik Vijeća određuje jednu ili više osoba ovlaštenih za polaganje, u ime Unije, isprava o odobrenju predviđenih u članku 15. Sporazuma.
Članak 3.
Ova Odluka stupa na snagu trećeg dana od dana objave u Službenom listu Europske unije.
Sastavljeno u Bruxellesu 4. ožujka 2019.
Za Vijeće
Predsjednik
A. ANTON
(1)  Suglasnost od 12. veljače 2019.
(2)  Odluka Vijeća 98/392/EZ od 23. ožujka 1998. o sklapanju Konvencije Ujedinjenih naroda o pravu mora od 10. prosinca 1982. i Sporazuma o primjeni njezinog dijela XI. od 28. srpnja 1994. od strane Europske zajednice (SL L 179, 23.6.1998., str. 1.).
(3)  Odluka Vijeća 98/414/EZ od 8. lipnja 1998. o ratifikaciji od strane Europske zajednice Sporazuma o provedbi odredaba Konvencije Ujedinjenih naroda o pravu mora od 10. prosinca 1982. u pogledu očuvanja i upravljanja pograničnim ribljim stokovima i visokomigracijskim ribljim stokovima (SL L 189, 3.7.1998., str. 14.).
(4)  Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba Vijeća (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).
(5)  Odluka Vijeća (EU) 2018/1257 od 18. rujna 2018. o potpisivanju, u ime Europske unije, Sporazuma za sprečavanje nereguliranog ribolova na otvorenome moru u središnjem Arktičkom oceanu (SL L 238, 21.9.2018., str. 1.).

Summary:
Sporazum za sprečavanje nereguliranog ribolova na otvorenome moru u središnjem Arktičkom oceanu
Sporazum za sprečavanje nereguliranog ribolova na otvorenome moru u središnjem Arktičkom oceanu
 
SAŽETAK DOKUMENATA:
Sporazum za sprečavanje nereguliranog ribolova na otvorenome moru u središnjem Arktičkom oceanu
Odluka (EU) 2019/407 – sklapanje, u ime EU-a, Sporazuma za sprečavanje nereguliranog ribolova na otvorenome moru u središnjem Arktičkom oceanu
KOJI JE CILJ SPORAZUMA I ODLUKE?
Sporazumom se želi spriječiti neregulirani komercijalni ribolov u dijelu središnjeg Arktičkog oceana koji je otvoreno more (vode koje nisu u nadležnosti nijedne zemlje) provođenjem zaštitnih mjera očuvanja i upravljanja. Odlukom se sklapa sporazum u ime EU-a.
KLJUČNE TOČKE
Arktička regija obuhvaća područje oko Sjevernog pola. Uključuje Arktički ocean i područja osam arktičkih zemalja: Kanade, Danske (uključujući Grenland i Farske otoke), Finske, Islanda, Norveške, Rusije, Švedske i Sjedinjenih Američkih Država. Sporazum su potpisale Kanada, Kina, Danska (u odnosu na Farske otoke i Grenland), Europska unija, Island, Japan, Južna Koreja, Norveška, Rusija i Sjedinjene Američke Države. Sporazum je predostrožan – donedavno je led pokrivao dio središnjeg Arktičkog oceana koji je otvoreno more tijekom cijele godine, što je onemogućavalo ribolov u tim vodama. Međutim, globalno zatopljenje znatno je smanjilo pokrivenost ledom što bi u budućnosti moglo otvoriti ovo područje za ribarenje. Sporazum se temelji na načelima utvrđenima u Konvenciji Ujedinjenih naroda o pravu mora, Sporazumu o primjeni Konvencije Ujedinjenih naroda o pravu mora u pogledu očuvanja i upravljanja pograničnim ribljim stokovima i visokomigracijskim ribljim stokovima i u Kodeksu odgovornog ribarstva iz 1995.Područje primjeneSporazum obuhvaća ribe, mekušce i rakove – osim onih koje pripadaju sedentarnim vrstama kako su definirane u Konvenciji UN-a o pravu mora. Stranke su se složile da se neće uključivati u aktivnosti komercijalnog ribarstva u dijelu središnjeg Arktičkog oceana koji je otvoreno more tijekom početnog razdoblja od 16 godina od stupanja Sporazuma na snagu. To razdoblje može se automatski produžiti svakih pet godina, osim ako jedna stranka ne uloži prigovor.Zajednički program znanstvenog istraživanja i praćenja
Sporazumom će se uspostaviti zajednički program znanstvenog istraživanja i praćenja radi boljeg razumijevanja ekosustava središnjeg Arktičkog oceana, a posebno radi utvrđivanja činjenice postoje li na tom području riblji stokovi koji bi se mogli održivo iskorištavati.
Mjere očuvanja i upravljanja
Stranke mogu ovlastiti samo ona plovila registrirana u svojoj zemlji da obavljaju komercijalni ribolov ako slijede:međunarodno priznate mjere očuvanja i upravljanja u cilju održivog upravljanja ribljim stokovima koje su donijela regionalna ili podregionalna organizacija ili aranžman za upravljanje ribarstvom ili više njih; ili privremene mjere očuvanja i upravljanja koje stranke mogu uvesti.Preispitivanje i daljnja provedbaPreispitivanje Sporazuma i znanstvenih informacija dobivenih u okviru Zajedničkog programa provodi se svake dvije godine. Mjere očuvanja i upravljanja koje se odnose na istraživački ribolov na području uvest će se u roku od tri godine od stupanja na snagu Sporazuma.
DATUM STUPANJA NA SNAGU
Sporazum će stupiti na snagu nakon što ga ratificira svih 10 potpisnika.
Odluka je stupila na snagu 18. ožujka 2019.
GLAVNI DOKUMENTI
Sporazum za sprečavanje nereguliranog ribolova na otvorenome moru u središnjem Arktičkom oceanu (SL L 15.3.2019., str. 3.–8.)
Odluka Vijeća (EU) 2019/407 od 4. ožujka 2019. o sklapanju, u ime Europske unije, Sporazuma za sprečavanje nereguliranog ribolova na otvorenome moru u središnjem Arktičkom oceanu (SL L 73, 15.3.2019., str. 1.–2.)
Posljednje ažuriranje 14.08.2019